**VIII. ročník ETV 11.5.-15.5.2020**

Prečítaj si základné pojmy: (Sprav si do zošita stručné poznámky.)

**Správanie sa firiem a spotrebiteľa**

**Spotrebiteľ** – je zákazník, ktorý zakúpi tovar alebo služby za účelom ich spotreby (konzumu, využitia). Spotrebiteľ má svoje práva i povinnosti. Medzi **povinnosti spotrebiteľa** patrí povinnosť zaplatiť za tovary a služby, medzi **práva spotrebiteľa** zase patrí možnosť nakupovať podľa svojej vôle, získať za svoj nákup fungujúci výrobok alebo službu podľa uzatvorenej zmluvy (zmluvu medzi spotrebiteľom a predajcom môžeme vnímať ako doklad o zaplatení), právo vrátiť nefungujúci alebo nevyhovujúci tovar (ak zistíme, že to nie je to, na čom sme sa dohodli, že kupujeme) a i.

**Ochrana spotrebiteľa** – keďže vzťah medzi spotrebiteľom a výrobcom nemusí byť vždy rovnocenný (spotrebiteľ je jednotlivec, výrobca niekedy veľká firma), štát sa snaží chrániť spotrebiteľa zákonmi a svojimi úradmi, ktoré pri sporoch a podozreniach môžu zasiahnuť, kontrolovať obchody a pod. Hoci štát vytvára zákony i úrady na ochranu spotrebiteľa (rôzne inšpekcie, kontrolné úrady, veterinárne správy a pod.), predsa len nemôže kontrolovať každý nákup a byť pri každej možnej nespravodlivosti, neférových praktikách, podvodoch a pod., **preto sa musí spotrebiteľ v prvom rade chrániť sám** – potrebuje mať prehľad o svojich právach, aby vedel, na čo má nárok a ako postupovať v prípadoch porušenia jeho práv.

Jedným z hlavných práv je **právo reklamovať tovar** – vrátiť ho predajcovi a požadovať opravu, nápravu alebo vrátenie peňazí.

* Ak reklamujeme tovar do 6 mesiacov od jeho zakúpenia, dokazovanie funkčnosti /nefunkčnosti je na obchodníkovi.
* Ak reklamujeme tovar po 6 mesiacoch od zakúpenia, dokázať nefunkčnosť tovaru musíme my sami.

Ďalším z hlavných práv spotrebiteľa sú pravdivé a kvalitné informácie o výrobku alebo službe, ktorú zakupuje, aby „nekupoval mačku vo vreci“.

**Učivo z ETV je doplnkové, úlohy z ETV nemusíte posielať.**

Ak by ste mi však chceli napísať, ako sa Vám darí alebo niečo sa spýtať stále platí mailová adresa: martina.tulipanova@centrum.sk